Rikors ippreżentat fid-19 ta’ Ottubru 2021 – ClientEarth vs Il-Kunsill
(Kawża T-682/21)
Lingwa tal-kawża: l-Ingliż
Partijiet
Rikorrent: ClientEarth AISBL (Brussell, il-Belġju) (rappreżentanti: O. Brouwer, B. Verheijen u T. van Helfteren, lawyers)
Konvenut: Il-Kunsill tal-Unjoni Ewropea
Talbiet
Ir-rikorrenti titlob li l-Qorti Ġenerali jogħġobha:
tannulla d-deċiżjoni tal-konvenut tad-9 ta’ Awwissu 2021, referenza SGS 21/2870, li waslet għand ir-rikorrenti fid-9 ta’ Awwissu 2021, li tirrifjuta l-aċċess għal ċerti dokumenti mitlub skont Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni 1 u Regolament (KE) Nru 1367/2006 tal-Parlament Ewropew u tal-Kunsill tas-6 ta’ Settembru 2006 dwar l-applikazzjoni għall-istituzzjonijiet u l-korpi tal-Komunità tad-disposizzjonijiet tal-Konvenzjoni ta’ Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali 2
tikkundanna lill-konvenut iħallas l-ispejjeż tar-rikorrenti skont l-Artikolu 134 tar-Regoli tal-Proċedura tal-Qorti Ġenerali, inklużi l-ispejjeż relatati ma’ kull parti intervenjenti.
Motivi u argumenti prinċipali
Insostenn tar-rikors tagħha, ir-rikorrenti tinvoka ħames motivi.
L-ewwel motiv ibbażat fuq żbalji ta’ liġi kif ukoll żball manifest ta’ evalwazzjoni li jwasslu għal applikazzjoni żbaljata tal-eċċezzjoni tal-protezzjoni tal-proċess deċiżjonali (l-ewwel subparagrafu tal-Artikolu 4(3) tar-Regolament Nru 1049/2001, minħabba li l-iżvelar ma jdgħajjifx serjament il-proċess tat-teħid tad-deċiżjonijiet invokat.
Ir-rikorrenti ssostni li l-Kunsill naqas milli jilħaq il-limitu għoli stabbilit mit-test legali, jiġifieri li l-iżvelar għandu jkun tali li jdgħajjef serjament il-proċess tat-teħid tad-deċiżjonijiet. L-ewwel nett, ma kien fadal l-ebda proċess ta’ teħid ta’ deċiżjoni fuq is-sustanza fiż-żmien tad-deċiżjoni kkontestata. Barra minn hekk, il-Kunsill ibbaża ruħu b’mod żbaljat fuq argument li l-indħil estern mill-pubbliku fil-proċess tat-teħid tad-deċiżjonijiet tar-Regolament 1367/2006 ikun problematiku.
It-tieni motiv ibbażat fuq żbalji ta’ liġi kif ukoll żball manifest ta’ evalwazzjoni li jwasslu għal applikazzjoni żbaljata tal-eżenzjoni tal-protezzjoni tal-proċess deċiżjonali (l-ewwel subparagrafu tal-Artikolu 4(3) tar-Regolament Nru 1049/2001) minħabba li l-iżvelar ma jdgħajjifx serjament il-protezzjoni tal-pariri legali.
–    Il-Kunsill naqas milli juri li d-dokument mitlub fih parir legali operattiv speċifiku. Barra minn hekk, il-Kunsill ma ħax inkunsiderazzjoni d-dispożizzjonijiet u l-prinċipji legali rilevanti, kif stabbiliti fil-liġi u l-ġurisprudenza, li l-proċess leġiżlattiv tal-Unjoni Ewropea għandu jkun miftuħ u li analiżi legali tas-servizz legali ta’ istituzzjoni tal-Unjoni li jkun fiha analiżijiet legali ġenerali importanti relatati ma’ proċess leġiżlattiv għall-adozzjoni jew ir-reviżjoni tal-leġiżlazzjoni tal-Unjoni għandhom (meta mitluba taħt ir-Regolament Nru 1049/2001) jiġu żvelati.
It-tielet motiv, ibbażat fuq żbalji ta’ liġi u żball manifest ta’ evalwazzjoni li jirriżulta fl-applikazzjoni ħażina tal-eżenzjoni tal-proċess tat-teħid ta’ deċiżjonijiet (l-ewwel subparagrafu tal-Artikolu 4(3) tar-Regolament Nru 1049/2001) u l-protezzjoni tal-eżenzjoni ta’ pariri legali (it-tieni subparagrafu tal-Artikolu 4(2) tar-Regolament Nru 1049/2001), minħabba li d-deċiżjoni kkontestata naqset milli tirrikonoxxi u tagħti aċċess fuq il-bażi ta’ interess pubbliku prevalenti.
Il-Kunsill naqas milli jirrikonoxxi u jagħti aċċess fuq il-bażi ta' interess pubbliku prevalenti. B'mod partikolari, jeżisti interess pubbliku prevalenti peress li r-reviżjoni tar-Regolament Nru 1367/2006 hija ta’ importanza sinjifikattiva ħafna għal-livell futur ta’ aċċess għall-ġustizzja fi kwistjonijiet ambjentali u d-deċiżjoni kkontestata taffettwa lir-rikorrenti b’mod partikolari u sinjifikattiva fit-twettiq tal-missjoni tagħha bħala NGO li qed taqdi interess pubbliku.
4. Ir-raba’ motiv, ibbażat fuq żbalji ta’ liġi u żball manifest ta’ evalwazzjoni li jirriżulta fl-applikazzjoni ħażina tal-protezzjoni tal-eċċezzjoni tar-relazzjonijiet internazzjonali (it-tielet subparagrafu tal-Artikolu 4(1)(a) tar-Regolament Nru 1049/2001).
Il-Kunsill naqas milli jilħaq il-limitu għoli stabbilit mit-test legali biex jinvoka validament l-eċċezzjoni li tinsab fit-tielet subparagrafu tal-Artikolu 4(1)(a) tar-Regolament Nru 1049/2001, jiġifieri li l-iżvelar ta’ dokument għandu jkun tali li jdgħajjef speċifikament u effettivament il-protezzjoni tar-relazzjonijiet internazzjonali, u li r-riskju li l-interess jiġi mdgħajjef għandu jkun raġonevolment prevedibbli u ma jkunx purament ipotetiku.
5. Il-ħames motiv, sussidjarjament, ibbażat fuq żbalji ta’ liġi u żball manifest ta’ evalwazzjoni li jirriżultaw fl-applikazzjoni ħażina tal-obbligu ta’ aċċess parzjali għad-dokumenti (Artikolu 4(6) tar-Regolament Nru 1049/2001).
Fl-aħħar nett, huwa argumentat li l-Kunsill ma eżaminax u ma tax aċċess parzjali għall-istandard legali meħtieġ. Applika ħażin it-test legali li jirrikjedi li l-Kunsill jevalwa jekk kull parti tad-dokument mitlub hijiex koperta minn (kwalunkwe waħda) l-eċċezzjonijiet invokati.
____________
1 ĠU Edizzjoni Speċjali bil-Malti, Kapitolu 1, Vol. 3, p. 331.
1 ĠU 2006 L 264, p. 13. Nota editorjali: id-dokument mitlub huwa relatat mal-proċess tat-teħid tad-deċiżjonijiet dwar ir-reviżjoni proposta tar-Regolament 1367/2006.